### Beslutninger

Forslaget blev på byrådsmødet den 28. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA SF

En stærk folkeskole med plads til både fællesskab og den enkelte elev

- Den aarhusianske folkeskole skal have et markant økonomisk løft.

- Byrådet skal levere på løftet om en dækkende budgetmodel for specialundervisning.

- PPR skal styrkes, så de bedre kan understøtte børn og fagpersoner tæt på hverdagen.

Folkeskolen er en af samfundets vigtigste institutioner. Den forbinder os på tværs af baggrunde, skaber sammenhængskraft og danner fundamentet for vores børns fremtid. Og i [adresse] har vi meget at være stolte af: Dygtige ledere, lærere og pædagoger yder hver dag en imponerende indsats for at sikre læring, trivsel og udvikling.

Men folkeskolen er presset. Økonomien er for stram, og det mærkes i klasselokalerne. På trods af sidste års løft bruger [adresse] fortsat færre penge pr. elev end de fleste andre kommuner. Det betyder færre ressourcer til undervisning, færre støttemuligheder og et svækket forældresamarbejde. I sidste ende er det børnene og de unges skolegang, der lider.

Flere børn har brug for hjælp – og skolerne har ikke midlerne.

Behovet for specialundervisning er vokset markant. Det er dyrt, og regningen sendes direkte til skolerne, som må vende hver en mønt for at få budgettet til at hænge sammen. Samtidig er skolernes grundbevillinger utilstrækkelige. Vi skal igen kunne udvikle folkeskolen – ikke kun sikre minimumstimetal. Det kræver ressourcer til lejrture, to-lærertimer, vikarer frem for aflysninger, og forebyggende tiltag, der styrker børns trivsel og fællesskab.

Vi skal investere i en folkeskole for alle.

En folkeskole hvor flere børn trives, lærer og udvikler sig kræver flere penge. Vi skal styrke vilkårene for almenundervisningen, så behovet for specialundervisning mindskes og vi derved opnår en mere inkluderende folkeskole. Vi skal øge skolernes mulighed for at give støtte i børnenes vante omgivelser og for a

PPR – Styrket støtte i hverdagen

Pædagogisk Psykologisk Rådgivning (PPR) spiller en afgørende rolle i at sikre, at flere børn trives og lærer i de almene tilbud. Men midlerne er ikke fulgt med det stigende antal børn, der har brug for støtte.

PPR er midt i en nødvendig omstilling: De skal tættere på praksis og tidligere ind i forløbene. Men omlægningen er udfordret af, at behovet samtidig vokser. Ventelisterne er for lange, og det belaster både børn og familier unødigt. Derfor foreslår SF et målrettet budgetløft til PPR, så omstillingen kan lykkes – og børnene får den hjælp, de har brug for, i tide.

En ny budgetmodel for specialundervisning

Antallet af børn i specialtilbud stiger, men budgettet følger ikke med. Det bliver reguleret efter det samlede børnetal, som har været nogenlunde stabilt – og det skaber et alvorligt pres på dagtilbud, skoler, specialtilbud og PPR.

Sidste års budgetforlig indeholdt et klart løfte: Der skal laves en ny, dækkende budgetmodel for specialundervisning. Det løfte skal nu indfries. En ny model skal tage højde for den stigende segregeringsgrad på landsplan og sikre, at midlerne følger børnene – uden at det udhuler andre dele af børneområdet.

Finansiering

Vi henviser til vores forslag om et løft af kernevelfærden. Alternativt foreslår vi en prioritering af midler på tværs af kommunen, fra dækningsafgiften, fra puljeeftersynet og fra det økonomiske råderum.

Stillet af Frida Klausen, Malene Thorsen, Odette Dam, Jean Mathiasen og Øvli Danielsen.